google/wiki40b huggingface dataset:
โรงเรียนสกลราชวิทยานุกูล

ประวัติโรงเรียน

โรงเรียนสกลราชวิทยานุกูล   เป็นโรงเรียนประจำจังหวัดสกลนคร ตั้งขึ้นครั้งแรกเมื่อใดไม่ปรากฏหลักฐานเพียงแต่พอทราบจากการบอกเล่าสืบต่อกันมาว่า ในรัชสมัยพระบาทสมเด็จพระจุลจอมเกล้าเจ้าอยู่หัว (รัชกาลที่ 5) พระผู้พระราชทานการศึกษาแก่ทวยราษฎร์พระองค์ ได้ทรงขยายการศึกษาออกสู่หัวเมืองต่างๆ การเรียนการสอน ในจังหวัดสกลนครได้มีขึ้นในช่วงรัชสมัยของพระองค์ท่านด้วย
โดย มีโรงเรียนเดิมตั้งอยู่วัดกลาง (บริเวณตลาดศรีคูณเมืองปัจจุบัน) มีชื่อเรียกว่า “ โรงเรียนวัดกลางรามวิทยา ” โดยมีพระครูคำ เป็นผู้ดำเนินการสอน บางครั้งก็ย้ายไปสอนตามบ้านข้าราชการในสมัยนั้นบ้าง  นักเรียนในสมัยนั้นเมื่อจบหลักสูตรก็ต้องออกไปรับราชการเป็นเสมียน เท่าที่ทราบจากการบอกเล่าโดยย่อมีเพียงเท่านี้ ต่อมาโรงเรียนได้รับการพัฒนาด้านอาคารสถานที่ และปรับปรุงหลักสูตรสรุปได้ ดังนี้
พ.ศ. 2454 ได้ย้ายมาจากวัดกลาง มาตั้งที่โรงเรียนเชิงชุมราษฎร์นุกูลในปัจจุบัน มีอาคารเรียนเป็นเรือนไม้ ยกพื้นสูง มีหน้ามุขหนึ่งมุขสี่หน้องเรียน
พ.ศ. 2455 ข้าราชการ พ่อค้า ประชาชนในเมืองสกลนครร่วมกันบริจาคทรัพย์ สร้างอาคารใหม่เพิ่ม เป็นอาคารไม้หลังคามุงกระเบื้อง ได้รับการสถาปนาชื่อเป็น “ โรงเรียนสกลราชวิทยานุกูล ” ทำบุญฉลองและเปิดทำการเรียนการสอน เมื่อวันที่ 23 มกราคม พ.ศ. 2455 จึงถือเอาวันที่ 23 มกราคม ของทุกปี
เป็นวันคล้ายวันสถาปนาโรงเรียนสกลราชวิทยานุกูล
พ.ศ. 2461 ได้รื้ออาคารเรียนหลังเดิมสร้างใหม่เป็นเรือนไม้ใต้ถุนเตี้ย มีแปดห้องเรียน หันหน้าออกสู่ถนนด้านทิศใต้ สร้างแล้วเสร็จในปี พ.ศ. 2463
พ.ศ. 2467 ได้ขยายเปิดสอนถึงชั้นมัธยมศึกษาปีที่ 4
พ.ศ. 2475 ได้สร้างอาคารเรียนหลังใหม่เป็นเรือนไม้สูง เสาอิฐถือปูน มีเก้าห้องเรียน
พ.ศ. 2480 ขยายชั้นเรียนถึงชั้นมัธยมศึกษาปีที่ 6
พ.ศ. 2503 ขยายชั้นเรียนถึงชั้นเตรียมวิทยาศาสตร์ (ตว.1) ม.7-ม.8 นายแก้ว อุปพงษ์ เป็นอาจารย์ใหญ่ ขณะนั้นได้เชิญชวนคหบดีเมืองสกลนคร นายเขียน-นางบัวแถว มาลัยกรอง บริจาคเงินสร้างอาคารเรียนให้โรงเรียน ชื่อ “ ตึกมาลัยกรอง ”
พ.ศ. 2510 นายสำเริง นิลประดิษฐ์ ผู้อำนวยการโรงเรียนขณะนั้น ได้เสนอรวมโรงเรียนสกลราชวิทยานุกูล โรงเรียนสตรีสกลรัตน์และโรงเรียนการช่างสตรีสกลนครเข้าด้วยกัน
พ.ศ. 2511 ได้รับอนุญาตจากกระทรวงศึกษาธิการ เมื่อวันที่ 1 ตุลาคม 2511 ให้รวม 3 โรงเรียนเข้าด้วยกันโดยใช้ชื่อโรงเรียนว่า “โรงเรียนสกลราชวิทยานุกูล” ตามนโยบายของกรมสามัญศึกษา เพื่อใช้หลักสูตร คมส.( โครงการ โรงเรียนมัธยมแบบผสม) โดยความร่วมมือช่วยเหลือของ USOM เนื่องจากบริเวณโรงเรียนเดิมมีโรงเรียนเชิงชุมราษฎร์นุกูลกั้นอยู่ ทำให้ไม่สะดวกต่อการบริหารงานด้านการเรียนการสอน ดังนั้น ทางโรงเรียนและจังหวัดได้ทำเรื่องเสนอกระทรวงศึกษาธิการ ขอแลกเปลี่ยนบริเวณ โรงเรียนสกลราชวิทยานุกูล กับ โรงเรียนเชิงชุมราษฎร์นุกูล กระทรวงศึกษาได้อนุมัติให้ดำเนินการตามประสงค์ ซึ่งมีที่ตั้งและอาณาเขตดังเช่นปัจจุบัน 
โรงเรียนสกลราชวิทยานุกูล มีการพัฒนาให้ก้าวหน้ามาเป็นลำดับ ปัจจุบันมีการจัดการเรียนการสอนตามหลักสูตรสถานศึกษาโรงเรียนสกลราชวิทยานุกูล พุทธศักราช 2552 (ตามหลักสูตรแกนกลางการศึกษาขั้นพื้นฐาน พุทธศักราช  2551) หลักสูตรห้องเรียนพิเศษวิทยาศาสตร์ คณิตศาสตร์ และคอมพิวเตอร์ พุทธศักราช 2553  และหลักสูตรโรงเรียนมาตรฐานสากล โรงเรียนสกลราชวิทยานุกูล  พุทธศักราช 2553  มีนักเรียนทั้งสิ้น 3,990 คน มีครูและบุคลากรทางการศึกษา  189  คน มีนายประทวน  สมบูรณ์  เป็นผู้บริหารโรงเรียน
พ.ศ. 2554 วันที่ 23 มกราคม 2554 โรงเรียนสกลราชวิทยานุกูล ได้ทำการเฉลิมฉลองครบรอบการก่อตั้ง 100 ปี  2454 จากวัดกลางรามวิทยา สู่ สกลราชวิทยานุกูล
ชาวดี เชอร์ม็อค

ประวัติ

ชาวดี เชอร์ม็อค (ชื่อเล่น: เชอรี่) เป็นลูกครึ่งไทย-อเมริกัน คุณแม่ของเธอเป็นคนสุพรรณบุรี ส่วนคุณพ่อของเธอเป็นนายทหารจากประเทศสหรัฐอเมริกา เธอเกิดและเติบโตในประเทศไทยเมื่อวันที่ 13 กันยายน พ.ศ. 2531 เข้าสู่วงการโดยฐานะนักแสดงวัยรุ่น
เริ่มเข้าสู่วงการบันเทิงจากการแคสติ้งงานตั้งแต่ตอนอายุได้ประมาณ 15 ปี แล้วก็ถ่ายละครและโฆษณา 2 – 3 ชิ้น จากการไปเดินห้างแล้วก็มีพวกโมเดลลิ่งมาติดต่อให้ลองไปแคสงานดู จนได้เป็นนักแสดงในสังกัดอาร์เอส
เชอรี่ ถือว่าเป็นบุตรบุญธรรมของ คุณชูวิทย์ กมลวิศิษฎ์ นักการเมืองชาวไทย หัวหน้าพรรคและสมาชิกสภาผู้แทนราษฎรระบบบัญชีรายชื่อพรรครักประเทศไทย โดยเป็นลูกสาวของเพื่อนที่นำมาฝากให้ชูวิทย์ช่วยเลี้ยงดูตั้งแต่อายุ 4 ขวบ
เชอรี่จบการศึกษาระดับชั้นปริญญาตรี วิทยาลัยนานาชาติ มหาวิทยาลัยกรุงเทพ แล้วไปศึกษาต่อระดับชั้นปริญญาโท คณะมนุษยศาสตร์ มหาวิทยาลัยรามคำแหง
ปัจจุบัน กำลังคบหาดูใจกับ ต้น- ต้นตระกูล กมลวิศิษฏ์ บุตรชายของ ชูวิทย์ กมลวิศิษฎ์
ไคม์

ในปิศาจวิทยา ไคม์(อังกฤษ: Caim) หรือที่บางครั้งเรียกว่าคามิโอ (อังกฤษ: Camio) เป็นประมุขแห่งขุมนรก ผู้มีอสูรใต้บังคับบัญชา 30 กองและเป็นปิศาจตนที่ 53 ในบท อาร์สโกเอเทีย จากหนังสือกุญแจย่อยของโซโลมอน
เมื่อปรากฏกายนั้น ไคม์จะเป็นนกสีดำขนาดใหญ่ แต่จะแปลงร่างเป็นมนุษย์ถือดาบได้ บางครั้งไคม์จะปรากฏร่างเป็นมนุษย์ผู้แต่งกายหรูหราและมีปีกเหมือนนก ไคม์นั้นมีความสามารถในด้านโต้เถียงกับผู้อื่น และมีอำนาจที่ทำให้ผู้อัญเชิญสามารถเข้าใจความหมายของเสียงร้องของสัตว์ต่างๆและเสียงของน้ำได้ นอกจากนั้นยังสามารถตอบคำถามของสิ่งที่จะเกิดขึ้นในอนาคตได้อย่างแม่นยำ เมื่อตอบคำถามนั้น ไคม์จะยืนอยู่บนขี้เถ้าของถ่านหิน
ที่มาของชื่อของไคม์นั้นไม่แน่ชัดนัก เชื่อว่ามาจาก เคน(อังกฤษ: Cain) ฆาตกรคนแรกตามความเชื่อของศาสนาคริสต์ หรือ คามุส (อังกฤษ: Chamus) /คามอส (อังกฤษ: Chamos) ซึ่งหมายถึงบาอัลพีออร์ หรือ ไคอุม (อังกฤษ: Chium) ซึ่งเป็นภาษาฮิบรูที่ใช้เรียกเทพของชาวอัสซีเรียและบาบิโลน
ตามความเชื่อของอารยธรรมเคลต์นั้น ไคม์เป็นชื่อของวิญญาณที่คุ้มครองมนุษย์ เมื่อรับศาสนาคริสต์เข้ามาแล้วจึงได้กลายเป็นชื่อของบทสวดขอความคุ้มครองแทน
ศูนย์แพทยศาสตรศึกษาชั้นคลินิก โรงพยาบาลนครพิงค์

ประวัติ

ศูนย์แพทยศาสตรศึกษาชั้นคลินิก โรงพยาบาลนครพิงค์ มหาวิทยาลัยพะเยาได้ทำบันทึกข้อตกลงความร่วมมือในการผลิตและพัฒนากำลังคนด้านวิทยาศาสตร์สุขภาพ ระหว่างกระทรวงสาธารณสุข และมหาวิทยาลัยพะเยา ลงวันที่ 28 ธันวาคม 2552 จะร่วมกันผลิต และพัฒนาบุคลากรด้านวิทยาศาสตร์สุขภาพสาขาต่างๆ ที่มีคุณภาพมาตรฐานให้โรงพยาบาลในสังกัดกระทรวงสาธารณสุขในการจัดการเรียนการสอนตามหลักสูตรแพทยศาตรบัณฑิต และจะได้จัดตั้งศูนย์แพทยศาสตรศึกษาชั้นคลินิก โดยมีโรงพยาบาลนครพิงค์ จังหวัดเชียงใหม่ และโรงพยาบาลพะเยา จังหวัดพะเยา เป็นโรงพยาบาลหลักในการร่วมผลิตและพัฒนาดำเนินงาน
ในการคัดเลือกนักเรียนเพื่อเข้าศึกษาร่วมและในการจัดทำหลักสูตร ได้รับความช่วยเหลือและสนับสนุนการดำเนินงานและงบประมาณจากสำนักงานบริหารโครงการร่วมผลิตแพทย์เพิ่มเพื่อชาวชนบท ซึ่งขึ้นตรงกับกระทรวงสาธารณสุข ซึ่งลักษณะพิเศษของโครงการร่วมผลิตแพทย์เพิ่มเพื่อชาวชนบท คือคัดเลือกนักเรียนให้เรียนในภูมิภาคและให้กลับไปทำงานที่ภูมิลำเนาเดิมกระจายโอกาสให้นักเรียนได้ศึกษาวิชาแพทยศาสตร์มากขึ้น

โรงพยาบาลนครพิงค์

โรงพยาบาลนครพิงค์เป็นโรงพยาบาลศูนย์ โรงพยาบาลประจำจังหวัดเชียงใหม่ สังกัดกระทรวงสาธารณสุข เดิมชื่อ “โรงพยาบาลเชียงใหม่” และได้เปลี่ยนเป็น โรงพยาบาลนครพิงค์ ตั้งแต่วันที่ 28 กันยายน 2533
โรงพยาบาลเปิดบริการทั้งผู้ป่วยนอกและผู้ป่วยใน เมื่อวันที่ 24 กันยายน 2523 โดยใน ระยะแรกบริการผู้ป่วย 75 เตียง จากจำนวนเตียง 160 เตียง เนื่องจากมีเจ้าหน้าที่จำกัด ต่อมาในวันที่ 1 มิถุนายน 2525 ได้เปิดตึกบริการผู้ป่วยเพิ่มเป็น 130 เตียง ปัจจุบันโรงพยาบาลนครพิงค์เป็นศูนย์ความเชี่ยวชาญด้านอุบัติเหตุ หัวใจ มะเร็งและทารกแรกเกิด เปิดให้บริการ 609 เตียง(ไม่รวม ICU) มีแพทย์ทุกสาขารวมกัน 190 คน

การจัดตั้งศูนย์แพทยศาสตรศึกษาชั้นคลินิก โรงพยาบาลนครพิงค์

โรงพยาบาลนครพิงค์ โดยความสนับสนุนของผู้อำนวยการโรงพยาบาลนครพิงค์ รองผู้อำนวยการฝ่ายการแพทย์โรงพยาบาลนครพิงค์ และแพทย์โรงพยาบาลนครพิงค์ทุกท่าน โรงพยาบาลนครพิงค์จึงได้จัดตั้งศูนย์แพทยศาสตรศึกษาชั้นคลินิก โรงพยาบาลนครพิงค์ ขึ้นโดยมี นพ.ชาญชัย พจมานวิพุธ เป็นผู้อำนวยการศูนย์แพทย์ และมีรองผู้อำนวยการศูนย์แพทย์ ดูแลพัฒนาในส่วนต่างๆ รวมถึงมีตัวแทนคณะทำงานจากกลุ่มงานเพื่อร่วมกันดำเนินงาน โครงการผลิตแพทย์ของโรงพยาบาลนครพิงค์เป็นไปด้วยความเรียบร้อย
เริ่มแรกปี 2555 สำนักงานศูนย์แพทยศาสตรศึกษาชั้นคลินิก ตั้งอยู่ อาคาร 8 ชั้น 1 ต่อมาในปี 2558 ได้ย้ายสำนักงานมาทำการ ณ อาคาร 6 ชั้น 5 และปัจจุบันได้ย้ายสำนักงานมาเปิดทำการอย่างเป็นทางการ ณ วันที่ 14 กุมภาพันธ์ 2560 โดยปัจจุบัน มีเจ้าหน้าที่ศูนย์แพทย์ปฏิบัติงาน 16 คน ดำเนินงานต่างๆ ภายในศูนย์แพทย์ฯ รวมถึงร่วมประสานงานระหว่างโรงพยาบาลนครพิงค์ มหาวิทยาลัยพะเยา และโรงพยาบาลพะเยา เพื่อร่วมกันจัดทำหลักสูตรแพทยศาสตร์ฯ รองรับนักศึกษาที่เข้าฝึกปฏิบัติงานในปี 2555
ปัจจุบันศูนย์แพทยศาสตร์ฯ รพ.นครพิงค์ ดำเนินการจัดการอบรมเชิงปฏิบัติการ เพื่อให้อาจารย์แพทย์ของโรงพยาบาลนครพิงค์ มีความเข้าใจในการดำเนินการจัดการเรียนการสอน และการดำเนินการจัดการสอบทักษะทางคลินิก ได้แก่ การจัดทำ-ข้อสอบ การจัดเตรียมสถานที่สอบ การจัดเตรียมอุปกรณ์ และการซักซ้อม ทำความเข้าใจกับผู้ป่วยจำลอง ซึ่งจะช่วยให้การจัดการเรียนการสอนของ ศูนย์แพทยศาสตรศึกษาชั้นคลินิก โรงพยาบาลนครพิงค์ดำเนินไปด้วยความเรียบร้อย และมีประสิทธิภาพ โดยการสอนจาก ศ.คลินิกเกียรติคุณ นพ.วราวุธ สุมาวงศ์
โรแบร์โต บัจโจ

ประวัติ

โรแบร์โต บัจโจ เริ่มเล่นฟุตบอลครั้งแรกในปี พ.ศ. 2525 (ค.ศ. 1982) กับสโมสรวีเชนซา บ้านเกิด จนถึงปี พ.ศ. 2528 (ค.ศ. 1985) จึงย้ายไปอยู่ที่ฟีออเรนตีนา จากนั้นในปี พ.ศ. 2533 (ค.ศ. 1990) จึงย้ายไปอยู่ที่ยูเวนตุส สโมสรชั้นนำของอิตาลีและของยุโรป จนได้รับรางวัลนักฟุตบอลยอดเยี่ยมแห่งปีของทวีปยุโรปหรือบาลงดอร์ (Ballon d'Or) ในปี พ.ศ. 2536 (ค.ศ. 1993) ก่อนที่จะเป็นกองหน้าในทีมชาตินำทีมเข้าสู่การแข่งขันฟุตบอลโลก 1994 ที่สหรัฐอเมริกา และพาทีมเป็นรองแชมป์โลก
จากนั้น บัจโจ จึงได้ย้ายไปอยู่ที่เอซีมิลาน ในปี พ.ศ. 2538 (ค.ศ. 1995) ไปอยู่กับโบโลญญาในปี พ.ศ. 2540 (ค.ศ. 1997) ย้ายไปอยู่กับอินเตอร์มิลาน ในปี พ.ศ. 2541 (ค.ศ. 1998) และเบรชชา ในปี พ.ศ. 2543 (ค.ศ. 2000) ก่อนที่จะแขวนรองเท้าไปในปี พ.ศ. 2547 (ค.ศ. 2004)
โรแบร์โต บัจโจ เป็นนักฟุตบอลรูปร่างเล็ก โดยสูงเพียง 174 เซนติเมตรเท่านั้น เป็นนักฟุตบอลที่มีชื่อเสียงโด่งดังคนหนึ่งทีเดียวในสมัยที่ยังเล่นฟุตบอลอยู่ มีเอกลักษณ์ประจำตัวคือผมเปียที่ท้ายทอย เป็นนักฟุตบอลที่หน้าตาดี จึงได้ฉายาจากแฟนฟุตบอลชาวไทยว่า เทพบุตรเปียทองคำ ชีวิตส่วนตัวนับถือศาสนาพุทธ เคยมีข่าวในทำนองที่ว่าเดินทางมาประเทศไทยเพื่อให้หลวงพ่อคูณฝังตะกรุดมาแล้วด้วย แต่ในความเป็นจริงแล้ว บัจโจนับถือพุทธศาสนาแบบมหายาน โดยอยู่ในสมาคมโซคา งัคไก สากล  (Soka Gakkai International) ซึ่งไม่ได้นับถือเครื่องรางของขลังดังกล่าว  แรก ๆ ที่เริ่มมีชื่อเสียงถูกเรียกชื่อเป็นภาษาไทยว่า โรเบอร์โต้ บักจิโอ้ หรือ โรเบอร์โต้ บักโจ้
ผลงาน ระดับสโมสร  Club
Juventus  
   แชมป์  UEFA Cup          : 1992-93
   แชมป์  Calcio Serie A   : 1994–95
   แชมป์  Coppa Italia      : 1994–95
Ac Milan
   แชมป์   Calcio Serie A         : 1995–96
ระดับทีมชาติ  International
Italy
   FIFA World Cup Third Place   : 1990
   FIFA World Cup Runner-up    : 1994
เกียติประวัติส่วนบุคล   ที่โดดเด่น
World Soccer Player of the Year: 1993
รางวัล   Ballon d'Or     : 1993
FIFA World Player of the Year  : 1993
FIFA World Cup Silver Ball  : 1994
FIFA World Cup All-Star Team  : 1994
Onze de Bronze  : 1994
Ballon d'Or (Silver Award)  : 1994
FIFA World Player of the Year (Bronze Award)  : 1994
แผ่นโอค็อตสค์

ธรณีวิทยา

ขอบเขตระหว่างแผ่นโอค็อตสต์กับแผ่นอามูร์นั้นอาจมึส่วนรับผิดชอบต่อแผ่นดินไหวรุนแรงหลายครั้งที่เกิดขึ้นในทะเลญี่ปุ่น รวมไปถึงที่เกาะซาฮาลินด้วย เช่น แผ่นดินไหวขนาด 7.1 MW (7.5 MS ตามข้อมูลจากแหล่งอื่น) ในวันที่ 27 พฤษภาคม พ.ศ. 2538 ทางตอนเหนือของเกาะซาฮาลิน และยังมีแผ่นดินไหวภายในแผ่นเปลือกโลกที่เป็นที่รู้จักอีกหลายครั้ง เช่น แผ่นดินไหวในทะเลญี่ปุ่น พ.ศ. 2526 และแผ่นดินไหวที่ฮกไกโด พ.ศ. 2536 ซึ่งกระตุ้นให้เกิดสึนามิในทะเลญี่ปุ่น
ขอบเขตระหว่างแผ่นโอค็อตสค์กับแผ่นแปซิฟิกนั้นคือเขตมุดตัว ซึ่งแผ่นแปซิฟิกนั้นมุดตัวลงใต้แผ่นโอค็อตสค์ แผ่นดินไหวเมกะทรัสต์รุนแรงหลายครั้งเกิดขึ้นที่นี่ บางครั้งเป็นแผ่นดินไหวขนาดใหญ่ที่สุดในโลก ประกอบด้วย แผ่นดินไหวที่คัมชัตคา พ.ศ. 2280 (ประมาณขนาด 9.0-9.3) และ พ.ศ. 2495 (ขนาด 9.0) บางแผ่นดินไหวเมกะทรัสต์ยังเกิดขึ้นใกล้กับหมู่เกาะคูริลด้วย ที่ฮกไกโดแผ่นดินไหวขนาด 8.3 ในวันที่ 26 กันยายน พ.ศ. 2546 และแผ่นดินไหวและคลื่นสึนามิในโทโฮกุ พ.ศ. 2554 ขนาด 9.0 บริเวณชายฝั่งเกาะฮนชู
การวัดด้วยจีพีเอสและการศึกษาอื่นแสดงให้เห็นว่า แผ่นโอค็อสตค์นั้นหมุนตามเข็มนาฬิกาอย่างช้า ๆ แบบจำลองชี้ว่าการหมุนนั้นมีอัตร 0.2 องศา/ล้านปี
โจเอล โรดรีโก้

ประวัติ

โรดรีโกขึ้นชกมวยสากลครั้งแรกเมื่อ 8 พฤษภาคม พ.ศ. 2542 ชนะน็อค ยองยอง เบโต ยก 2 ที่ฟิลิปปินส์ จากนั้นโรดรีโก้ขึ้นชกที่ฟิลิปปินส์ และชกชนะเป็นส่วนใหญ่ จน 1 มีนาคม พ.ศ. 2545 จึงได้ชิงแชมป์ WBC เอเชียรุ่นมินิมัมเวท แพ้น็อค สาลิกาเล็ก อ.เอกรินทร์ ยก 2 จากนั้น โรดรีโก้ขึ้นชกแพ้เป็นส่วนใหญ่ รวมทั้งมาแพ้คะแนน ไก่ชน ส.วรพิน ด้วย โรดรีโกได้ชิงแชมป์อีกครั้งเมื่อ 6 สิงหาคม พ.ศ. 2547 ซึ่งเป็นการชิงแชมป์โลกเยาวชนรุ่นฟลายเวท WBC และก็เป็นฝ่ายแพ้น็อค ฟ้าเพชรน้อย ส.จิตรพัฒนาไปแค่ยก 2 เท่านั้น จากนั้นได้ขึ้นชิงแชมป์ WBC เอเชียรุ่นซูเปอร์ฟลายเวทเมื่อ 24 กันยายน พ.ศ. 2547 และเป็นฝ่ายแพ้น็อค เม็ดเงิน กระทิงแดงยิม ยก 3
หลังจากนั้น โรดรีโก้ขึนชกแพ้ตลอดจนถึง พ.ศ. 2549 หลังจากที่ชกแพ้น็อค ซอนนี่ บอย จาโรเมื่อ 26 มิถุนายน โรดรีโก้หยุดชกไป 3 ปี กลับมาชกอีกครั้งเมื่อ 8 พฤศจิกายน พ.ศ. 2552 ชนะคะแนนโดยเทคนิค ดอนดอน นาวาเรซ แต่หลังจากนั้น โรดรีโก้ก็มีแต่ชกแพ้และเสมอ จนหลังจากชกแพ้คะแนน ชาร์ลี กาบีญา เมื่อ 31 มีนาคม พ.ศ. 2554 แล้วก็ไม่ได้ขึ้นชกมวยอีก
เกิดอีกทีต้องมีเธอ

เรื่องย่อ

แทน (ทัช ณ ตะกั่วทุ่ง) และ เพียง (กุลสตรี ศิริพงษ์ปรีดา) เสียชีวิตโดยอุบัติเหตุทางรถยนต์ทั้งคู่ขณะเดินทางไปเชียงใหม่ ทำให้ทั้งคู่ต้องเปลี่ยนจุดมุ่งหมายการเดินทางเสียใหม่ โดยภายใน 7 วัน ต้องไปถึงประตูแห่งการเกิดใหม่ให้ได้ ซึ่งต้องฝ่าฝันอุปสรรรคนานัปการจากวิญญาณร้ายต่าง ๆ ในโลกแห่งความตาย เพราะวิญญาณร้ายตามดูดพลังชีวิตของเพียงไป มีแต่แทนเท่านั้นที่จะปกป้องเธอได้

เบื้องหลัง

เกิดอีกทีต้องมีเธอ นับเป็นภาพยนตร์อีกเรื่องหนึ่งของบริษัท อาร์.เอส.ฟิล์ม ที่ออกฉายในปี พ.ศ. 2538 ตามหลัง โลกทั้งใบให้นายคนเดียว ภาพยนตร์อีกเรื่องของบริษัท อาร์.เอส.ที่ประสบความสำเร็จอย่างมากทั้งรายได้และเสียงวิจารณ์ก่อนหน้านั้น
เป็นภาพยนตร์ในแนวรักโรแมนติคแฟนตาซี เป็นผลงานการกำกับเรื่องที่ 2 ของ ปรัชญา ปิ่นแก้ว ซึ่งในปี พ.ศ. 2535 เคยมีผลงานการกำกับเรื่องแรกในชีวิตมาแล้วจาก รองต๊ะแล่บแปล๊บ ของอาร์.เอส.เช่นกัน และก็เป็นผลงานการแสดงภาพยนตร์เรื่องที่ 2 ในชีวิตของ ทัช ณ ตะกั่วทุ่ง และได้ประกบคู่กับนักแสดงหญิงนางเอกของเรื่อง นิ้ง กุลสตรี ศิริพงษ์ปรีดา ซึ่งเคยผ่านการแสดงร่วมกันมาแล้วในละครโทรทัศน์เรื่อง ภูตพิศวาส ก่อนหน้านั้นไม่นานทางช่อง 7 ขณะนั้นมีข่าวว่าทั้งคู่ได้คบหาดูใจกันอยู่ด้วย ซึ่งในเรื่องนี้ นิ้ง กุลสตรี ต้องร้องเพลงประกอบด้วย
เมโลดี้ ออฟ ไลฟ์

รูปแบบ

เมโลดี้ ออฟ ไลฟ์ เป็นเทศกาลดนตรีที่จะนำวงดนตรีนอกกระแสหลักที่ได้รับความนิยมมาแสดงคอนเสิร์ต โดยในปีแรกจัดแสดงเฉพาะที่ลานเซ็นทรัลเวิลด์สแควร์ในช่วงปลายปี แต่ในปีต่อๆ มา ได้เพิ่มลานโซนฟอรัมอีกหนึ่งแห่ง และย้ายช่วงเวลาจัดมาเป็นช่วงกลางปี นอกจากนี้ในเทศกาล ยังมีโซนสำหรับพบปะศิลปินอย่างใกล้ชิด และโซนจำหน่ายของที่ระลึก ของสะสมของศิลปินที่เข้าร่วมงาน
ในปี พ.ศ. 2557 งานได้กลับมาจัดในช่วงปลายปีเช่นเดียวกับครั้งแรก โดยผนวกกิจกรรมการฉายภาพยนตร์สั้น และงานตลาดนัดเปิดท้ายโดยนิตยสารชีส เข้าไว้ในงาน สำหรับเวทีการแสดงแบ่งออกเป็น 3 เวที ได้แก่ ลานโซนอีเดน ลานโซนเซ็นทรัลคอร์ด และลานเซ็นทรัลเวิลด์สแควร์
คริปโตไนต์

คริปโตไนต์ (อังกฤษ: Kryptonite) เป็นแร่ในจินตนาการจากการ์ตูนฝรั่งเรื่อง ซูเปอร์แมน ของ ค่ายดีซีคอมิก
แร่ชนิดนี้ ถูกเล่าไว้ว่า มีต้นกำเนิดจากดาวบ้านเกิดของ ซูเปอร์แมน ที่ชื่อว่า คริปตอน และแร่นี้จะปล่อยกัมมันตภาพรังสีซึ่งสามารถที่จะส่งผลให้ซูเปอร์แมนอ่อนแอลงได้ คริปโตไนต์ เป็นชื่อกลางของสารที่มีส่วนประกอบคล้ายกัน แต่ที่พบบ่อยที่สุดจะมีสีเขียว
ปัจจุบันมีการค้นพบแร่ที่มีส่วนประกอบทางเคมีคล้ายกับ คริปโตไนท ที่เหมืองในประเทศเซอร์เบีย ซึ่งเป็นสารประกอบ โซเดียมลิเทียมโบรอนซิลิเกตไฮดรอกไซด์ (sodium lithium boron silicate hydroxide) ต่างกันที่แร่ดังกล่าวไม่มี ธาตุฟลูออรีน (fluorine) , ปลอดกัมมันตภาพรังสี และมีลักษณะเป็นผงสีขาว ไม่เรืองแสง แร่ใหม่นี้ใช้ชื่อว่า ยาดาไรต์ (Jadarite)
ดอมีนิก สโทรส-กาน

ดอมีนิก กัสตง อ็องเดร สโทรส-กาน (ฝรั่งเศส: Dominique Gaston André Strauss-Kahn; เกิด 25 เมษายน ค.ศ. 1949) เป็นนักเศรษฐศาสตร์ ทนายความ นักการเมืองชาวฝรั่งเศส และสมาชิกพรรคสังคมนิยมฝรั่งเศส สโทรส-กานเป็นกรรมการผู้บริหารของกองทุนการเงินระหว่างประเทศเมื่อวันที่ 28 กันยายน ค.ศ. 2007 ด้วยการสนับสนุนจากนีกอลา ซาร์กอซี อดีตประธานาธิบดีฝรั่งเศส และดำรงตำแหน่งจนกระทั่งลาออกเมื่อวันที่ 18 พฤษภาคม ค.ศ. 2011
เขาเป็นศาสตราจารย์ด้านเศรษฐศาสตร์ที่สถาบันศึกษาการเมืองปารีส สโทรส-กานเป็นรัฐมนตรีว่าการกระทรวงเศรษฐกิจและการคลังระหว่าง ค.ศ. 1997 และ 1999 ในสมัยนายกรัฐมนตรีลียอแนล ฌ็อสแป็ง เขาเคยได้รับการเสนอชื่อเพื่อเป็นตัวแทนลงสมัครรับตำแหน่งประธานาธิบดีฝรั่งเศสของพรรคในปี ค.ศ. 2007 แต่พ่ายต่อเซกอแลน รัวยาล เมื่อเดือนพฤศจิกายน ค.ศ. 2006
เมื่อเดือนพฤษภาคม ค.ศ. 2011 สโทรส-กานถูกจับกุมตัวในนครนิวยอร์กและถูกแจ้งข้อหาล่วงละเมิดทางเพศต่อแม่บ้านซึ่งทำความสะอาดห้องชุดโรงแรมโซฟีเทล สโทรส-กานยังไม่ได้ให้การหรือแก้ต่าง แต่ปฏิเสธทุกข้อกล่าวหา ในภายหลังเขาถูกปล่อยตัวโดยวางเงินประกันตัว 1 ล้านดอลลาร์สหรัฐ อัยการเขตนิวยอร์กถอนฟ้องในวันที่ 22 สิงหาคม พ.ศ. 2554 เนื่องจากความไม่น่าเชื่อถือของผู้ร้อง และหลักฐานทางกายภาพที่ยังไม่มีข้อสรุป และศาลเห็นพ้อง

การกล่าวหาลวนลามทางเพศในนิวยอร์ก

14 พฤษภาคม พ.ศ. 2554 แม่บ้านวัย 32 ปี ชื่อ นาฟิสซาตู ไดอัลโล (Nafissatou Diallo) ที่โรงแรมนิวยอร์กโซฟิเทล กล่าวหาว่าสโทรส-กาน ได้ล่วงละเมิดทางเพศเธอหลังเธอเข้าไปในห้องชุดของเขา
สโทรส-กานถูกฟ้องอย่างเป็นทางการเมื่อวันที่ 18 พฤษภาคม และได้วางเงินประกัน 1 ล้านดอลล่าร์สหรัฐ และทัณฑ์บน 5 ล้านดอลล่าร์สหรัฐ ในวันรุ่งขึ้น เขาถูกสั่งให้ถูกจำกัดอยู่แต่ในอพาร์ตเมนต์ในนิวยอร์กภายใต้การควบคุม เขาถูกนำตัวมายังศาลเมื่อวันที่ 6 มิถุนายน พ.ศ. 2554 และแก้ต่างว่าตนไม่มีความผิด วันที่ 30 มิถุนายน นิวยอร์กไทมส์ รายงานว่า คดีดังกล่าวกำลังอยู่บน "ริมความล้มเหลว" เพราะปัญหาความน่าเชื่อถือของเหยื่อผู้กล่าวหา ผู้ซึ่ง ตามข้อมูลของแหล่งข่าวภายในกรมตำรวจนครนิวยอร์ก โกหกเจ้าหน้าที่ตำรวจครั้งแล้วครั้งเล่าตั้งแต่ให้การครั้งแรก ตามข้อมูลของอัยการ ผู้กล่าวหายอมรับว่าเธอโกหกต่อคณะลูกขุนใหญ่เกี่ยวกับเหตุการณ์แวดล้อมเหตุลวนลาม สโทรส-กานถูกปล่อยจากการกักตัวในบ้านเมื่อวันที่ 1 กรกฎาคม  
หลังสิ้นสุดการสอบสวนอันกินเวลานาน อัยการยื่นคำร้องถอนฟ้องทุกข้อกล่าวหาต่อสโทรส-กาน โดยระบุว่า ไม่อาจเชื่อได้ว่าความผิดของสโทรส-กาน นอกเหนือไปจากข้อสงสัยที่มีเหตุผล จากประเด็นจริงจังในความน่าเชื่อถือของผู้ร้อง และหลักฐานกายภาพที่ไม่มีข้อสรุป และดังนั้น จึงไม่อาจร้องขอให้คณะลูกขุนเชื่อได้ คำร้องดังกล่าวได้รับการอนุมัติเมื่อวันที่ 23 สิงหาคม พ.ศ. 2554
บีมายเกสต์

Be My Guest The Comedy Concert Again

แสดงสดวันที่ 14 กรกฎาคม พ.ศ. 2550 ณ บางกอกฮอลล์ สวนลุมไนท์บาซาร์

My Guest Most Wanted The famous comedy concert

แสดงสดวันที่ 12 ธันวาคม พ.ศ. 2553 ณ อิมแพ็คอารีนา เมืองทองธานี
เจสสิกา ภาสะพันธุ์

ประวัติ

เจสสิกา ภาสะพันธุ์  เกิดเมื่อวันที่ 13 พฤษภาคม พ.ศ. 2531 ที่ประเทศสหรัฐอเมริกา จนกระทั่งอายุได้ 3 ปี จึงย้ายมาอยู่ที่ประเทศไทย เข้าสู่วงการโดยการเป็นเอ็กซ์ตร้าและแคสโฆษณาจนได้เล่นหนังเรื่องเฉือน และได้มาเล่นละครช่อง 3 จนปัจจุบัน
ฟลายอิงเก็ต

ข้อมูลเพลง

สมาชิกที่ถูกใช้ในซิงเกิลนี้ได้มาจากการเลือกตั้งเซ็นบัตสึครั้งที่ 3 โดยใช้ตั๋วโหวตที่ได้มาพร้อมกับซิงเกิลลำดับที่ 21 "Everyday, Katyusha". โดยสมาชิกคนใดที่อยู่ใน 21 อันดับแรกจะได้ร้องเพลง A-side ของซิงเกิล และสมาชิกคนใดที่อยู่ใน 12 อันดับแรก จะได้เป็น "มีเดียเซ็นบัตสึ" หรือสมาชิกแถวหน้า สำหรับสมาชิกที่ได้ผลโหวตอันดับที่ 22-40 จะได้รวมตัวกันเป็น "Undergirls" และจะได้ร้องเพลง B-side ของซิงเกิล นอกจากนี้มิวสิกวิดีโอเพลง Flying Get กำกับโดย Yukihiko Tsutsumi ซึ่งมีความยาวถึง 18 นาที
"Flying Get" ทำยอดขายได้ถึง 1,025,952 แผ่นในวันแรกที่เริ่มออกจำหน่าย และกลายมาเป็นซิงเกิลแรกในประวัติศาสตร์ของโอริคอนชาร์ตที่ทำยอดขายได้มากกว่า 1 ล้านแผ่นตั้งแต่วันแรกที่จำหน่าย

สมาชิก

สมาชิกในเพลง Flying Get และ Dakichimecha Ikenai ได้มาจากการเลือกตั้งเซ็นบัตสึครั้งที่ 3
(ตัวหนา คือมีเดียเซ็นบัตสึ และตัวเลขข้างหลังคืออันดับที่ได้จากการเลือกตั้ง)

สมาชิก

หมายเหตุ: สมาชิกที่ขึ้น "ตัวหนา" คือตำแหน่งเซ็นเตอร์ของเพลงนั้นๆ
บริษัทมิสซิสซิปปี

บริษัทมิสซิสซิปปี (อังกฤษ: Mississippi Company) บริษัทมิสซิสซิปปีเป็นบริษัทที่ตั้งโดยใบอนุญาตที่ก่อตั้งขึ้นเป็นครั้งแรกในปี ค.ศ. 1684 ตามคำร้องขอของ René-Robert Cavelier, Sieur de La Salle ผู้มีโอกาสได้เดินทางไปยังบริเวณมิสซิสซิปปีในปี ค.ศ. 1683 และกลับมาฝรั่งเศสเพื่อประสงค์ที่จะก่อตั้งบริษัท แต่มาล้มละลายลง ต่อมาในปี ค.ศ. 1717 นักธุรกิจชาวสกอตจอห์น ลอว์ก็ซื้อบริษัทและขยายตัวขึ้นเป็นบริษัทตะวันออกในปี ค.ศ. 1719 เดิมชื่อบริษัทมีชื่อเป็นภาษาฝรั่งเศสว่า “Compagnie d'Occident” และในปี ค.ศ. 1719 ก็เปลี่ยนเป็น “Compagnie des Indes” (หรือ Compagnie Perpétuelle des Indes) โดยมีจุดประสงค์ในการค้าขายกับอาณานิคมของฝรั่งเศสในทวีปอเมริกาเหนือที่ส่วนใหญ่อยู่ในบริเวณมิสซิสซิปปี บริษัทที่ซื้อโดยการอนุมัติของรัฐบาลฝรั่งเศสมีอำนาจสิทธิขาดในการค้าขายในเวสต์อินดีสและทวีปอเมริกาเหนือเป็นเวลายี่สิบห้าปี
เมื่อได้บริษัทมาแล้วจอห์น ลอว์ก็ทำการขยายค่าของบริษัทอย่างเกินเลยความจริง ซึ่งเป็นผลทำให้มีการเก็งการถีบตัวของราคาหุ้นของบริษัทกันอย่างขนานใหญ่ในปี ค.ศ. 1719 จนราคาหุ้นขึ้นจาก 500 ลิฟรส์เป็น 15,000 ลิฟรส์ แต่ในฤดูร้อนปีต่อมาตลาดก็เกิดความไม่มั่นใจในความมั่นคงของบริษัทซึ่งเป็นผลให้ราคาหุ้นตกลงมาเท่าเดิม ในปี ค.ศ. 1720 จอห์น ลอว์ก็ถูกปลดจากตำแหน่งและหนีไปฝรั่งเศส
ฌอห์ณ จินดาโชติ

ประวัติ

ฌอห์ณ จินดาโชติ ชื่อเดิม อดัม จินดาโชติ เกิดเมื่อวันที่ 27 ตุลาคม พ.ศ. 2531 ฌอห์ณเป็นน้องชายของพลอย จินดาโชติ สำเร็จการศึกษาระดับมัธยมศึกษาจาก โรงเรียนกรุงเทพคริสเตียนวิทยาลัย และสำเร็จระดับอุดมศึกษาจาก มหาวิทยาลัยธรรมศาสตร์ คณะสังคมวิทยาและมานุษยวิทยา
ฌอห์ณ จินดาโชติมีผลงานเป็นทั้งนักแสดง ถ่ายแบบนิตยสาร และ พิธีกร เข้าสู่วงการและเริ่มเป็นที่รู้จักจากการแสดงละครเรื่อง กลิ้งไว้ก่อนพ่อสอนไว้ ในบทของกึกก้อง และมีผลงานภาพยนตร์เรื่อง มอญซ่อนผี รับบท นิก
กลุ่มอาการอักเสบจากภาวะฟื้นตัวของระบบภูมิคุ้มกัน

กลุ่มอาการอักเสบจากภาวะฟื้นตัวของระบบภูมิคุ้มกัน (อังกฤษ: immune reconstitution inflammatory syndrome, IRIS) เป็นภาวะที่พบในผู้ป่วยเอดส์หรือโรคอื่นๆ ที่ทำให้มีภาวะภูมิคุ้มกันต่ำ ในช่วงที่ภูมิคุ้มกันกำลังฟื้นตัว และทำปฏิกิริยากับการติดเชื้อฉวยโอกาสที่มีอยู่ก่อนจนทำให้เกิดปฏิกิริยาการอักเสบอย่างรุนแรง จนทำให้ดูเหมือนว่ามีอาการแย่ลง
กุหลาบสีดำ

เรื่องย่อ

ชงโค หญิงสาวที่ภายนอกดูเพียบพร้อม ลูกสาวคนเดียวของสุคนธา นักธุรกิจหญิงแถวหน้าของเมืองไทย ถูกแม่เรียกให้กลับมาเมืองไทยจากสหรัฐอเมริกา ทั้งที่เธอไม่ได้อยากกลับมาเลย แต่เมื่อเธอมาถึง ก็ได้พบกับภาพที่แม่ฆ่าตัวตาย ชงโคคิดว่าสาเหตุที่แม่ฆ่าตัวตาย ต้องมีคนอยู่เบื้องหลัง และคนที่น่าสงสัยมากที่สุดคือทรงธรรมผู้ที่เป็นหุ้นส่วนทางธุรกิจของสุคนธา ความมุทะลุของชงโคทำให้เธอต้องติดคุก จากการบุกไปบ้านนายทรงธรรม เพื่อแก้แค้นให้กับแม่ แต่แล้วเหตุการณ์กลับตาลปัตร เกิดความชุลมุนในขณะที่ชงโคป้องกันตัว ได้เกิดเสียงปืนลั่น ลูกน้องของทรงธรรมตายคาที่ ชงโคถูกดำเนินคดี คนรอบข้างตัวเธอที่เหมือนจะช่วยกลับกลายเป็นพวกทรงธรรมทั้งหมด ไม่เว้นแม้กระทั่งวรเทพทนายความที่พยายามเข้ามาทำทีเป็นจะช่วยเธอ แต่ก็คือคนที่ทรงธรรมส่งมา มีเพียงลุงบุญส่งคนเดียวที่พร้อมจะช่วยเธออย่างจริงใจ แต่ก็ไม่สามารถช่วยอะไรชงโคได้ ชงโคถูกพิพากษาจำคุกเป็นเวลา 15 ปี ที่นี้ชงโคได้รู้จักกับ ปัทมานักโทษหญิงที่สอนให้เธอรู้จักปรับตัวไม่เช่นนั้นก็จะไม่มีใครช่วยเธอได้ ปัทมายังได้แนะนำกานต์ ทนายความคนหนึ่งให้ชงโครู้จัก กานต์หลงรักเธอทันที และชงโคก็ได้เพื่อนใหม่ คือ ฟ้ากับขวด ทั้งสองช่วยสอนเทคนิค 18 มงกุฏต่างๆ ให้กับเธอมากมาย
ข้างนอกวรเทพต้องแต่งงานกับทรงทิพย์ลูกสาวของทรงธรรมทั้งที่ไม่เต็มใจ แต่เพื่อทดแทนบุณคุณ และทรงธรรมก็ต้องการใช้งานวรเทพต่อไปด้วย ทรงทิพย์รู้ว่าวรเทพคบกับผู้หญิงที่ชื่อกัลยา น้องสาวของกานต์ จึงบอกให้ทรงพล น้องชายของเธอไปจัดการกับกัลยา จนกัลยาตั้งท้อง และคล้ายคนเสียสติ วรเทพจึงรับเป็นพ่อของลูกให้ด้วยความสงสาร แต่กานต์เข้าใจผิดคิดว่าวรเทพทำน้องสาวท้อง ขณะเดียวกันชงโคที่พยายามแหกคุกมาหลายครั้งแต่ไม่สำเร็จ จนครั้งสุดท้ายที่เธอทำ หากเธอไปก็จะออกจากคุกได้สำเร็จแต่เธอตัดสินใจช่วยเอ๋อ เพื่อนที่ตกน้ำแทน เหตุการณ์นี้ทำให้พัศดีทำเรื่องช่วยเธอให้ได้รับการอภัยโทษก่อนกำหนด
หลังจากที่ออกจากคุกมาได้ วรเทพก็มารับเธอไปอยู่ด้วย ชงโคไม่รู้จะไปที่ไหนจึงยอมตามไปด้วย ชงโคเริ่มหางานทำพร้อมกับการตามล้างแค้นไปด้วย ด้วยความช่วยเหลือจากเพื่อนในคุก ทุกครั้งที่เธอล้างแค้นสำเร็จ ดอกกุหลาบสีดำ 1 ดอก จะถูกส่งให้ปัทมาที่อยู่ในคุก คนที่ชงโคตามล้างแค้นใกล้ตัวทรงพลเข้าไปทุกที จนกระทั่งเป็นทีของทรงพล ที่ถูกตัดอวัยวะเพศจนหมดอาลัยตายอยากในชีวิต ได้กระโดดตึกตาย ในขณะที่ทรงทิพย์ถูกสาดน้ำกรดทำให้เสียโฉมก็ไม่อยากที่จะมีชีวิตอยู่อีกต่อไป ทรงธรรมสืบรู้มาว่าเหตุการณ์ต่างๆ ที่เกิดขึ้น มาจากฝีมือของชงโค จึงเกิดการตามล่าชงโค แต่ตำรวจมาช่วยไว้ได้ทัน ทำให้ทรงธรรมได้รับผลกรรมที่ก่อไว้ แต่เธอก็ต้องตกใจเมื่อรู้ว่าคนที่รู้เรื่องทุกอย่างคือปัทมา คนที่เธอไว้ใจมากที่สุด แต่กลับยืมมือเธอเพื่อล้างแค้น และสิ่งที่ทำให้ชงโคสะเทือนใจที่สุดก็คือความลับของแม่เธอเองที่ไม่เคยรู้มาก่อน นั่นทำให้ชงโคเสียใจอย่างที่สุด
กานต์ประสบความสำเร็จในชีวิต หลังจากที่เขาสามารถสอบเป็นผู้พิพากษาได้ เขาก็พยายามจะขอชงโคแต่งงาน แต่ชงโคปฏิเสธเพราะเห็นว่ากานต์เป็นคนดีเกินไป เธอหันไปเลือกใช้ชีวิตคู่กับวรเทพคนที่มีภูมิหลังของชีวิตที่แปดเปื้อนไม่แพ้กันแทน
ครอบครัวตัวดำ

เรื่องย่อ

บ้านหลังหนึ่งตั้งอยู่กลางทุ่งนาเขียวชอุ่ม เป็นที่อยู่อาศัยของครอบครัวตัวดำ แฉล้ม (โน้ต เชิญยิ้ม),ละไม (ปวันรัตน์ นาคสุริยะ) สองสามีภรรยา พร้อมลูกชาย แช่ม (ณัฐวุฒิ สะกิดใจ) อยู่กันอย่างสงบสุขเสมอมา จนวันหนึ่งเกิดลางร้ายกับแช่ม เมื่อแช่มไปเช่ารถกระป๊อเพื่อมารับจ้างยามว่างจากทำนา ขณะกำลังจะออกรถก็มีหมาจรจัดสี่ตัวมาชี่ใส่ล้อทั้งสี่ล้อ พอจะสตาร์ทรถก็มีจิ้งจกตัวเบ้อเริ่มตกลงมา ทุกคนเชื่อว่าเป็นฤกษ์ไม่ดีไม่ควรออกรถ แต่แช่มเห็นว่าเป็นเรื่องเหลวไหล แล้วแช่มก็ออกรถหาลูกค้าแล้วก็ได้ลูกค้ารายแรกให้ไปส่งที่บ้านแช่มเอง ปรากฏว่าลูกค้ารายนั้นเป็นเจ้าหน้าที่ธนาคารที่จะมายึดบ้านและที่นาของเขา ทำเอาทั้งบ้านเครียดหนักไม่รู้ว่าจะหาเงินมาให้ธนาคารจากที่ไหน แฉล้ม ละไม และแช่ม ต่างคนเห็นข่าวปล้นธนาคารจึงคิดที่จะเอาอย่าง ทุกคนเตรียมการเข้ากรุงเทพฯเพื่อปล้นธนาคารโดยไม่ได้นัดแนะกัน
โซฟี วิงเคิลแมน

แต่งงาน

14 กุมภาพันธ์ 2552 เธอได้หมั้นกับ ลอร์ดเฟรเดอริก วินด์เซอร์ พระโอรสใน เจ้าชายไมเคิลแห่งเคนต์ และ เจ้าหญิงไมเคิลแห่งเคนต์ และสมรสกันเมื่อวันที่ 12 กันยายน ปีเดียวกัน โดยได้รับนามว่า เลดีเฟรเดอริก วินด์เซอร์ และเป้นสมาชิกพระราชวงศ์อังกฤษ ทั้งคู่มีบุตรกัน 2 คน